Wat kan ek doen as ek deur kuberboelies afgeknou word? - AfriForum
Kuberafknouery word gedefinieer as optrede waardeur iemand (die slagoffer) geteister, verneder, gedreig of in 'n verleentheid gestel word deur elektroniese metodes, soos blitsboodskappe, e-posse of sosiale media. Selfone, tablette en die internet word deur kinders gebruik om vir mekaar lelike boodskappe te stuur, om gemene kommentaar op iemand se foto's te lewer, om haatgroepe te stig en om foto's van die persoon sonder hulle toestemming op te laai wat hulle ontsteld en skaam kan laat voel.
RAAD OOR HOE HIERDIE TIPE VOORVALLE HANTEER KAN WORD
Vertel iemand – Soos met enige vorm van afknouery is dit belangrik dat jy nie in stilte swaarkry nie en dat jy iemand dadelik daarvan moet vertel. Dit lyk dalk moeilik om dit te doen, maar maak seker dat jy vir iemand daarvan vertel wat jy regtig vertrou, soos 'n volwassene, byvoorbeeld 'n onderwyser of jou ouers. Hulle sal jou dan help om te besluit wat om te doen.
Rapporteer die persoon of groep – Kuberafknouery is nooit aanvaarbaar nie en jy sal die inhoud (soos foto's, boodskappe, groepe, ens.) moet rapporteer aan iemand wat jy vertrou sowel as aan die sosialemediawebwerf. Alle sosiale netwerke soos Facebook, Twitter en Instagram het knoppies waar jy misbruik kan aanmeld. Speletjies wat jy op Xbox en dies meer speel, het ook advies op hulle webwerwe. Rapportering kan gewoonlik anoniem gedoen word sodat die persoon wat die inhoud gerapporteer het, nie bekend gemaak sal word nie. Dus sal jou boelie nie weet dat dit jy is wat hom/haar gerapporteer het nie.
Moenie antwoord of 'n boodskap terugstuur nie – Dit kan baie aanloklik wees om boodskappe vir die kuberboelie te stuur, maar dit is belangrik om te onthou dat jy nie self ook 'n kuberboelie moet word nie. Jy kan die boelie hanteer deur die boodskap of foto's te blokkeer en te rapporteer. Dit is soms baie moeilik om nie iets terug te stuur nie, maar dit is beter om self nie so laag soos die boelie te daal nie. Dit is net beter om nie daarop te reageer nie. Die persone wat jou afknou, wil gewoonlik 'n reaksie uitlok, en as jy daarop reageer, sal dit die situasie net erger maak.
Bly positief – Alhoewel dit dalk voel of jy glad nie beheer het oor die situasie nie, kan jy beheer oor die situasie kry. Maak seker dat jy die stappe hierbo volg en gesels met mense binne en buite skoolverband wat jy vertrou. Hierdie persone gee vir jou om en sal saam met jou werk en jou help om hierdie kuberafknouery hok te slaan. Bly positief, want jy is nie alleen nie en die situasie sal beter raak.
Topwenke om veilig te wees op die internet
Hanteer jou wagwoord soos jou tandeborsel – Moenie dit deel nie! Verander jou wagwoord gereeld en moenie dieselfde wagwoord vir al jou rekeninge soos Facebook, Twitter, Instagram gebruik nie. Hierdie webtuiste vertel jou hoe lank dit iemand neem om jou wagwoord te kraak: https://howsecureismypassword.net/.
Dink mooi voordat jy iets deel – Onthou dat wanneer jy iemand as jou vriend op boodskappe of sosiale netwerke aanvaar, hulle toegang het tot sekere van die inligting en foto's wat jy gedeel het. Maak dus seker dat hulle tevrede sal wees om te sien wat jy gedeel het en dat jy hulle ken en vertrou. Kyk gerus na die privaatheidstellings, waar jy kan kies watter persone watter inligting sien, asook wat jy gedeel het. Jy kan byvoorbeeld jou profiel of data só stel dat dit privaat is of dat net sekere mense sekere inligting van jou kan bekom.
Stel jou kind gerus – Stel jou kind gerus dat hy/sy die regte ding gedoen het deur sy/haar stem te laat hoor. Kinders se verbeelding is geneig om op hol te gaan en dan vorm hulle hul eie duidelike ergstegevalscenario's, wat kan veroorsaak dat hulle te bang is om daaroor te praat. Die feit dat hulle na jou toe kom en met jou daaroor gesels is, is klaar 'n groot stap vir hulle.
Skakel met jou kind se skool om seker te maak dat hulle van die voorval bewus is. Gaan saam met jou kind deur die bostaande inligting en vra hom/haar wat hy/sy graag sal wil hê jy moet doen.
Hou die leerder se ouers op hoogte van wat gebeur sodat hulle by die huis ook 'n ogie oor hom/haar kan hou.
Deur Gerhard Nieuwoudt 'n Voorspoedige 2021 vir almal. In hierdie blog verduidelik ek waarna jy moet oplet en hoe om…